Helppo elämä

Helppo elämä on suomalainen MTV3-kanavan esittämä draamasarja, jonka on tuottanut Moskito Television Oy. Sarjan ensimmäinen jakso esitettiin 5. tammikuuta 2009 ja sen viimeinen jakso esitettiin 29. toukokuuta 2011. Sarjan ensimmäinen tuotantokausi esitettiin uusintana 7. tammikuuta – 25. maaliskuuta 2013, toinen 7. heinäkuuta 2014 alkaen.

Sarjan levitysoikeudet on myyty myös Yhdysvaltoihin.

Vastaanotto
Suosio
Sarja nousi suosituksi heti ensimmäisestä jaksosta alkaen, jolloin sarja keräsi katsojaennätyksensä 904 000 katsojaa. Katsojaluvut pysyivät vahvoina läpi kauden; keskimäärin katsojia oli ensimmäisellä tuotantokaudella lähes 800 000. Myös sarjan saama palaute on ollut myönteistä, ja esimerkiksi Keskisuomalaisen ohjelmakriitikko kuvaili sarjaa "virkistävän erikoiseksi ja laadukkaaksi" sekä "kaikin puolin taidolla toteutetuksi". Toisella tuotantokaudella katsotuin jakso oli niin ikään kauden avausjakso; tuolloin katsojia oli keskimäärin 784 000. Toisen tuotantokauden keskimääräinen katsojaluku oli 635 000 katsojaa eli edelliskautta hieman heikompi.

Palkinnot
Helppo elämä on ollut myös televisioalan palkinnoissa voitokas. Sarja oli 13. helmikuuta 2010 järjestetyssä Venla-gaalassa ehdokkaana viidessä eri kategoriassa ja näin ollen oli eniten ehdokkuuksia saanut ohjelma. Ehdokkuuksista sarja voitti yhteensä kolme – parhaan mies- ja naisnäyttelijän sekä draamasarjan palkinnot – ja oli animaatiosarja Pasilan kanssa eniten palkintoja voittanut ohjelma. Sarja on lisäksi palkittu Kultainen TV -palkinnolla. Sarja sai kansainvälistä huomiota, kun Carl-Kristian Rundman palkittiin parhaan miesnäyttelijän Seoul International Drama Awards -palkinnolla roolistaan Helpossa elämässä. Lisäksi sarja oli samassa kilpailussa ehdokkaana parhaan käsikirjoituksen ja parhaan minisarjan palkinnon saajaksi. Helppo elämä voitti tammikuussa 2011 parhaan draamaohjelman Kultainen Venla -palkinnon. Lisäksi Taneli Mäkelä oli ehdolla parhaan näyttelijän Kultainen Venla -palkinnon saajaksi, joskaan ei ole paljastettu, minkä roolityön ansiosta hänet oli nimetty; Mäkelä esiintyi vuonna 2010 Helppo elämä -sarjan lisäksi myös televisiosarjoissa Ihmisten puolue ja Kotikatu sekä teki vierailun sarjassa Taivaan tulet. Helppo elämä on lisäksi ehdolla useissa eri kategorioissa kesäkuussa 2011 järjestettävällä Monte Carlon televisiofestivaalilla.

VuosiTulosPalkintoKategoria Saaja 2009  Voitto  Venla  Paras miesnäyttelijä  Carl-Kristian Rundman Voitto  Paras naisnäyttelijä  Anu Sinisalo Voitto  Paras draamasarja  Ehdokkuus  Paras ohjaaja  Veikko Aaltonen Ehdokkuus  Paras käsikirjoittaja  Mikko Pöllä 2010  Voitto  Kultainen TV  Paras draamaohjelma  Voitto  Seoul International Drama Awards  Paras miesnäyttelijä  Carl-Kristian Rundman Ehdokkuus  Paras käsikirjoitus   Ehdokkuus  Paras minisarja  2011 Voitto  Kultainen Venla  Paras draamaohjelma   Ehdokkuus  Paras näyttelijä  Taneli Mäkelä Ehdokkuus  Monte-Carlo Television Festival  Paras draamaohjelma (Eurooppa)  Ehdokkuus  Paras draamaohjelma (kansainvälinen)  Ehdokkuus  Paras naisnäyttelijä draamasarjassa (Eurooppa)  Anu SinisaloSanna Toivanen  Ehdokkuus  Paras miesnäyttelijä draamasarjassa (Eurooppa)  Carl-Kristian RundmanKari Sorvali  2012 Ehdokkuus  Kultainen Venla  Paras käsikirjoittaja  Mikko Pöllä  Ehdokkuus  Paras naisnäyttelijä  Anu Sinisalo

Tuotanto
Suomessa

Sarjan ensimmäinen tuotantokausi, johon sisältyy yhteensä kaksitoista jaksoa, kuvattiin vuonna 2008. Televisiossa jaksot esitettiin 5. tammikuuta 2009 – 23. maaliskuuta 2009. Ohjelmaa esitettiin tuolloin maanantaisin kello 20. Sarjan saavuttaman suuren suosion ansiosta sarjaan kuvattiin syksyllä 2009 toinen tuotantokausi, johon sisältyy toiset kaksitoista jaksoa. Kaikki sarjan päänäyttelijät olivat mukana myös toisella tuotantokaudella. Kausi esitettiin televisiossa 14. maaliskuuta 2010 – 30. toukokuuta 2010. Ohjelman esitysajankohta siirrettiin toiselle kaudelle sunnuntai-iltaan kello 21, ja samalla sarja sai K13-merkinnän. Sarja jatkui kolmannelle kaudelle, joka esitettiin 3. huhtikuuta 2011 – 29. toukokuuta 2011. Päänäyttelijöistä mukana olivat Carl-Kristian Rundman, Anu Sinisalo sekä Sanna Toivanen. Rundmanin ja Sinisalon roolihahmoille oli käsikirjoittajan mukaan luvassa "yhteisiä työprojekteja". Kahdeksasta jaksosta koostuva kolmas kausi jäi sarjan viimeiseksi. Tuottajan mukaan syy lopettamiseen oli se, että sarja haluttiin päättää "grande finaleen".

Kansainväliset versiot
Syyskuussa 2010 tiedotettiin, että Warner Brothers on ostanut Helppo elämä -sarjan pohjoisamerikkalaiset oikeudet Moskito Televisionilta. Sarjasta on suunnitteilla Easy Living -nimellä kulkeva ns. "remake-versio" eli sarja kuvataan uudelleen englannin kielellä ja yhdysvaltalaisilla näyttelijöillä. Lisäksi Helppo elämä oli esillä Cannesin tv-messuilla lokakuussa 2010, kun Digital Rights Group lanseerasi sarjan muun maailman markkinoille. Helppo elämä on optioitu Yhdysvaltojen lisäksi 4–5 muuhun maahan, joissa osassa esitettäisiin alkuperäisversio ja osassa dubattu versio.

HBO Europe on tuottanut Unkarissa Helppo elämä -sarjaan löyhästi perustuvan kolme tuotantokautta kestäneen draamasarjan Aranyélet, joka saavutti kotimaassaan sekä katsojien että kriitikkojen suosion. Sarja on nähtävissä Suomessa HBO Nordic -suoratoistopalvelussa.

Sarjan henkilöt
Päähenkilöt
Tapio Mikkonen (es. Carl-Kristian Rundman) on Jaanan aviomies sekä Jarin ja Päivin isä. Tapio on tottunut hankkimaan elantonsa erittäin kyseenalaisilla keinoilla, mutta ei siltikään ole pohjimmiltaan paha.
Jaana Mikkonen (es. Anu Sinisalo) on Tapion vaimo sekä Jarin ja Päivin äiti. Jaana on itsevarma nainen ja kykenee käyttämään häikäilemättömiä keinoja saadakseen haluamansa, mikä on välillä hänelle kostautunutkin. Jaana kuitenkin rakastaa lapsiaan kovasti ja tahtoisi, että heillä olisi ympärillään täydellinen perhe.
Jari Mikkonen (es. Antto Orasmaa) on Tapion ja Jaanan esikoinen ja Päivin isoveli. Vanhempiensa tavoin myös Jari on välillä sekaantunut rikolliselle tielle. Tämä oli koitua lopulta jopa Jarin kohtaloksi, kun Jari sekaantui Lampisen bisneksiin. Jari katosi yli vuoden ajaksi, ja hänen vanhempansa laittoivat kuolleeksijulistamisen vireille, kunnes Jari yhtäkkiä ilmestyikin takaisin Helsinkiin siskonsa luokse.
Päivi Mikkonen (es. Sanna Toivanen) on Mikkosten perheen kuopus. Nuoresta iästään huolimatta Päivi on joutunut kokemaan kovia – raiskauksen, abortin sekä vanhempiensa rikolliset puuhat. Päivi ei ole täysin voinut hyväksyä Tapion ja Jaanan keinoa hankkia perheen elanto ja hän hakikin itsenäisyyttä itselleen uskonlahkon kautta.

Sivuhenkilöt

Roolihahmo Esittäjä Tuotantokausi 1  2  3 Erkki "Eki" Julkunen Taneli Mäkelä Timo "Timppa" Mikkonen Pertti Sveholm Vesa Heinivaara Kari Sorvali Liisa Peltola Heidi Herala Aune Mikkonen Heidi Krohn Jouni Lampinen Jani Volanen Kirsi Lampinen Lotta Lehtikari Osku Kari Hevossaari Niklas Holmström Jon-Jon Geitel Eetu Petrus Kähkönen Nina Ruut Haapa-aho Santeri Peltola Mika NuojuaSirkka MöttönenHelena Vierikko Maire Huovinen Tiia Louste Seppo Huovinen Jaakko Kytömaa Pekka Koivumäki Tapio Liinoja Piia Ekström Jonna Järnefelt Kevin Rantanen Ilkka Villi Tuomela Janne Hyytiäinen Lupu Malla Malmivaara Linkola Kari Heiskanen Salminen Lasse Karkjärvi yhdistysläinen Johanna af Schultén Teija Holmström Anna-Leena Härkönen Ivar Holmström Nicke Lignell Sirola  Sesa Lehto Ilkka Vähämää Teemu Aromaa Christina Wirenius Johanna Kerttula Aksel Juho Milonoff Sari Satu Paavola Riitta Sanna Saarijärvi Mira Inari Sirola Edith Södergralm Kristiina Elstelä Anja Hakkarainen Katja Kiuru Risto Pennanen Jari Salmi Marja-Liisa Tuomela Hanna Vahtikari Anatoli Viktor Drevitski Suvi Jenni Banerjee Ari Gauner Antti Luusuaniemi Repale Asko Sahlman seurakunnan pappi  Jukka-Pekka Palo Sergei Andrei Tsumak Antti Sarjola Svante Martin Krista Krista Kosonen Mirja Luukkonen Minna Suuronen Ana Reino Nordin Joonas Lauri Tilkanen Lari  Miikka Tuominen

Juoni

Ensimmäinen tuotantokausi
Mikkosten perhe elää täydellistä elämää: perhe asuu suuressa omakotitalossa Espoossa ja perheen isä, Tapio, on menestyksekäs liikemies. Todellisuus on kuitenkin toinen. Perheelle on kertynyt lamavuosilta yhteensä neljän miljoonan euron takausvelat ja perheen talon omistaa Tapion rikollinen tuttava Eki Julkunen. Tapion vaimo, Jaana, asuu kotiäitinä ja pyrkii häikäilemättömästi Koti- ja kouluyhdistyksen puheenjohtajaksi. Perheen lapset Jari ja Päivi ovat tottuneet makeaan elämään, mutta tietävät kuinka perheen elämäntapa on kustannettu vuosien saatossa.

Kieltäydyttyään Ekin tarjoamasta rahakkaasta ryöstökeikasta Tapio aloittaa uudenlaiset - lähes lailliset - rakennusbisnekset veljensä Timpan kanssa. Yritys kuitenkin kaatuu ja hankkeeseen sijoitetut rahat häviävät kuin tuhka tuuleen. Tapion tilannetta ei auta se, että vaimo aloittaa lyhytmittaisen salasuhteen toisen miehen, apulaiskaupunginjohtaja Pekka Koivumäen kanssa. Tapio kuitenkin kuulee siskoltaan Liisalta uudesta laista, jonka nojalla lamavuosien velkoja voidaan antaa tietyin ehdoin anteeksi. Mikkonen hieroo sopimuksen perintätoimiston kanssa ja pian perhe on vapaa veloistaan. Tapio aloittaa tämän jälkeen työt IT-alan yrityksessä, mutta taivaalla on jälleen uusi pilvi: Eki kiristää Tapion vielä yhteen keikkaan. Tällä keikalla Tapio korvaa rahat, jotka Jari on eräällä epäonnistuneella ryöstöllä kadottanut. Kun käy ilmi, että kyseessä ei olekaan tavallinen kuutamokeikka vaan Ekin kauna hänen "liiketuttuaan" Lampista kohtaan, Tapion mitta täyttyy. Tilanne poliisien piirittämässä Lampisen talossa päättyy laukauksiin.

Toinen tuotantokausi
On kulunut kuusi kuukautta Lampisen talon laukauksista. Mikkoset ovat muuttaneet pienempään taloon kaupungin laitamille, Tapio elättää perheensä rehellisesti ja Jaanakin on alkanut etsiä itselleen työtä. Ampumavälikohtausta käsitelleessä oikeudenkäynnissä Eki tuomitaan murhasta elinkautiseen vankeuteen, kun taas kaikki syytteet Tapiota vastaan hylätään todisteiden puuttuessa. Eki on kuitenkin osannut varautua tuomioonsa: kun kaksi miestä ovat viemässä häntä vankilaan, häntä kuljettanut pakettiauto kiilataan tien sivuun ja raskaasti aseistautuneet miehet ampuvat kuljettajat. Vapaalle jalalle päätynyt Eki tunkeutuu Lampisen kotiin ja ampuu tämän raskaana olevan vaimon, Kirsin, ja katoaa sen jälkeen ulkomaille.

Jaana saa töitä CMC-nimisestä yrityksestä – joskin hieman kyseenalaisilla keinoilla: väärentämällä ansioluettelonsa. Jaana työskentelee firmassa häikäilemättömällä tavalla eikä välitä lakienkaan rikkomisesta. Lopulta Jaana vaatii firman osakkuutta itselleen: 50 prosenttia yrityksestä Jaanan nimiin tai hän lähtee. Yrityksen johtaja, Chrisu, suostuu. Jaana alkaa tehdä suuria ostoksia firman nimiin – luksusasunto, autoja, vaatteita... Pian karu totuus käy kuitenkin ilmi: verottaja hakee CMC:tä konkurssiin ja Jaana on yhtä lailla vastuussa yrityksen sotkuista kuin Chrisu.

Tapio irtisanotaan työpaikaltaan säästökustannusten vuoksi. Tapio perustaa irtisanomisensa jälkeen useita remonttiyrityksiä, joiden nimissä hän tekee "haamuremontteja" ja tienaa näin veronkiertoteitse suuria summia rahaa. Konkurssin myötä talousvaikeuksissa olevalle Jaanalle hän lupaa huolehtivansa perheen taloudesta kuten ennenkin, ja he voivat jäädä luksusasuntoonsa.

Päivi jatkaa uskonnollisessa liikkeessä toimimista. Hän hankkii yhdessä liikkeen perustajan, Oskun, ja poikaystävänsä Niklaksen kanssa toimitilat, jossa he voivat kokoontua säännöllisesti. Pian toiminta alkaa kuitenkin luisua käsistä ja käy ilmi, ettei Oskukaan ole toiminut täysin rehellisesti. Osku alkaa käyttäytyä uhkaavasti muita kohtaan ja lopulta tilanne raukeaa Tapion ja Oskun välienselvittelyyn, jossa ei kaihdeta fyysistä väkivaltaa. Päivi huomaa pian olevansa raskaana, ja Niklas ilostuu uutisesta. Päivi ei kuitenkaan tahdo pitää lasta ja tekee abortin. Tästä raivostunut Niklas toteaa koko Päivin perheen joutuvan helvettiin ja poistuu.

Jari aloittaa opiskelut Kauppakorkeakoulussa päästyään sisään lunttaamalla. Opiskelu ei kuitenkaan maistu ja Jari aloittaa sattuman kautta yhteistyön Lampisen kanssa. Lampinen myy rikkaille ihmisille loma-asuntoja, joita ei ole olemassakaan. Suomeen palannut Eki varoittaa Jaria Lampisesta, mutta Jari ei kuuntele. Jari onnistuu saamaan asiakkaakseen rikkaan venäläisen liikemiehen, Anatolin, jolle raha ei ole ongelma. Liikemies vaatii sittemmin nähdä alueen, jota on ostamassa. Todellisuudessa koko aluetta ei ole olemassa, joten Lampinen ja Jari vievät porukan sattumanvaraiseen paikkaan, jonka he väittävät olevan tuleva lomakylä. Eki seuraa heitä salaa autollaan. Hetken jo näyttää siltä, että Lampisen selitykset uppoavat venäläisiin, kunnes yhtäkkiä Anatoli ottaa aseen esiin ja ampuu Lampisen, minkä jälkeen hän kääntää tähtäyksen Jariin. Toisaalla Tapio ja Jaana ihmettelevät, miksei Jari tullut siskonsa ylioppilasjuhliin. Juhlien loputtua Eki vie Jaanalle ja Tapiolle Jarin ajokortin, jonka on löytänyt rantavedestä. Jaana ja Tapio purskahtavat itkuun.

Kolmas tuotantokausi
Jarin katoamisesta on kulunut vuosi. Tapio ja Jaana ovat saavuttaneet unelmaelämänsä; he asuvat suuressa asunnossa ja rahaa tulee. Päivi on aloittanut opiskelut ja muuttanut pois kotoa; Eki istuu vankilassa tuomiotaan. 

Eräänä päivänä poliisivoimista erotettu Heinivaara saapuu yllättäen vierailulle Tapion luokse ja kertoo poliisin aloittavan suuret toimet harmaan talouden kitkemiseksi. Heinivaara kehottaa Tapiota piilottamaan rahansa nopeasti, jos mielii välttyä sotkuilta. Tapiolla on vaikeuksia saada rahoja ulos tileiltä, ja Jaana keksii pyytää apuun lakimies Antti Sarjolaa. Sarjola keksii keinon keplotella rahat suomalaisilta tileiltä ja siirtää ne lopulta sveitsiläiseen pankkiin. Järjestely paljastuu kuitenkin huijaukseksi ja Mikkoset menettävät rahansa Sarjolalle, jota yrittävät vielä uhkailla – tuloksetta.
Jaana raivostuu rahat menettäneeseen Tapioon ja ilmoittaa haluavansa erota. Jaana muuttaa hotelliin ja tutustuu siellä nuoreen Lariin, jonka kanssa hän aloittaa suhteen. Tapio lyöttäytyy Heinivaaran kanssa yhteen varallisuutensa kartuttamiseksi. Heinivaara omistaa yrityksen, joka järjestelee pimein keinoin julkisten hankintojen tarjouskilpailuvoittoja asiakkailleen. Miehet yrittävät saada selville toisten yritysten tarjousten sisältöjä joko murtautumalla yhtiöiden toimistoihin tai tietosuojajärjestelmiin - kyseessä on miljoonaluokan bisnes.

Mikkosten elämä saa käänteen, kun kuolleeksi julistettu Jari saapuu yllättäen siskonsa luo. Jari on elänyt Lampisen antamalla valehenkilöllisyydellä Pasi Niemisenä ympäri Eurooppaa. Jari kokeilee nyt asettua asumaan kotimaahansa uudella identiteetillä, mikä osoittautuu kuitenkin mahdottomaksi: Pasi Nieminen on oikeasti olemassa. Jari turhautuu ja päättää ilmoittautua vanhemmilleen. Jälleennäkeminen on tunteikas: Jaana hylkää suhteensa nuoreen Lariin.

Yhdistynyt perhe kokee merkittävän vastoinkäymisen, kun paljastuu että Lampisen ampuneista venäläisistä yksi, Sergei, on elossa. Sergei pääsee Jarin kintereille ja vaatii tätä maksamaan hyvityksenä menehtyneistä ystävistään yhteensä 900 000 euroa – 5 000 euroa kutakin päivää kohden, jonka haluaa elää. Vaihtoehtoisesti Jari kertoisi, kuka lammella ammuskeli. 
Tapio ja Jaana pyrkivät tekemään kaikkensa poikaansa auttaakseen. Tilannetta monimutkaistaa se, että Tapio on möläyttänyt Heinivaaralle Jarin olleen mukana rahankuljetusauton ryöstössä. Näin ollen poika ei voi ilmoittautua poliisille. Jarin tilanteeseen turhautuneena Tapio tulee lipsauttaneeksi tiedon lammella ammuskelleesta Ekistä Jarille. Jari päättää kuitenkin olla paljastamatta kummisetäänsä Sergeille, vaikka Jaana vaatiikin poikaansa näin tekemään. 

Mikkoset pyrkivät ostamaan Jarille aikaa Heinivaaran bisnesten kautta. Kun Heinivaara kuitenkin osoittautuu haluttomaksi tekemään yhteistyötä Jaanan kanssa, Mikkoset päättävät hoitaa suuren tarjouskilpailun ohi Heinivaaran yhtiön. Paljastuu, että monivyyhtisessä tarjouskilpailuverkossa on mukana myös Mikkosilta rahaa petkuttanut Sarjola. Jaana ja Tapio näkevät tilanteessa mahdollisuuden kostoon ja poikansa pelastamiseen.

Jari on piileskellyt paljon siskonsa luona, ja sisarukset ovat keskustelleet Jarin historiasta. Kun Jari tulee paljastaneeksi Päiville lammella ammuskelleen Ekin, Päivi marssii oikopäätä poliisille tekemään ilmiannon pelastaakseen veljensä. Sergei saa poliisilta sisäpiirivihjeen ampujasta ja koettaa surmata Ekin vankilassa tässä kuitenkaan onnistumatta. Eki pakenee Mikkosten avustuksella Jarin lavastetuissa hautajaisissa, jonne saa luvan poistua vankilasta.

Jarin hengen pelastamiseksi tarvittavat rahat pyritään siirtämään niin, että Sarjola kustantaisi Sergeille Jarin loppuvelan. Operaatio vaatii pitkää suunnittelua ja osapuolten hämäämistä. Tapiota kuitenkin varjostaa Heinivaara, joka on päässyt vihille sekä Jarin elossa olosta, että Ekin olinpaikasta. Jari päättää pelastaa sekä itsensä että perheensä ja menee Heinivaaran toimistolle surmaamistarkoituksessa – tuloksetta.

Sarjola saa surmansa venäläisten luodeista rahanvaihdon yhteydessä. Tapio on kuitenkin onnistunut vaihtamaan Sarjolan salkun toiseen identtiseen – näin ollen Mikkoset saivat rahat välistä. Venäläisille annettu salkku sisältää pommin, joka surmaa Jarin kintereillä olevan Sergein. Perhe pelastuu. Mikkoset nousevat laivaan, joka lipuu kohti horisonttia. Yksi jää kuitenkin rannalle – Päivi päättää jäädä koettamaan uutta elämää ilman muuta perhettä.

Jaksot

Ensimmäinen tuotantokausi
 Jakso  Nimi  Ensiesitys  Uusinta  Katsojamäärä(ensiesityksessä) 1.  Omilla poluilla  05.01.2009  07.01.2013  904 000 2.  Ja syyllinen olet sinä  12.01.2009  14.01.2013  710 000 3.  Etana etana, näytä sarves  19.01.2009  21.01.2013  732 000 4.  Tilaisuus tekee miehen  26.01.2009  28.01.2013  716 000 5.  Uudet vaatteet  02.02.2009  04.02.2013  719 000 6.  Itsenäisiä päätöksiä  09.02.2009  11.02.2013  764 000 7.  Läpimurto  16.02.2009  18.02.2013 813 000 8.  Tulo- ja menoarvioita  23.02.2009  25.02.2013   743 000 9.  Vapaus  02.03.2009  04.03.2013  809 000 10.  Hyviä töitä  09.03.2009  11.03.2013  725 000 11.  Ei rahasta vaan rakkaudesta  16.03.2009  18.03.2013  740 000 12.  Ystävyys, yhteistyö, avunanto  23.03.2009  25.03.2013  712 000

Toinen tuotantokausi
 Jakso  Nimi  Ensiesitys  Uusinta  Katsojamäärä(ensiesityksessä) 13.  Oikeus ja kohtuus  14.03.2010  07.07.2014  784 000 14.  Pelko  21.03.2010  14.07.2014  672 000 15.  Perhe  28.03.2010  21.07.2014  719 000 16.  Ruumis ja veri  04.04.2010  28.07.2014  552 000 17.  Äidin syliin  11.04.2010  04.08.2014  609 000 18.  Likainen peli  18.04.2010  11.08.2014  687 000 19.  Pelastautukoon ken voi 25.04.2010  18.08.2014  610 000 20.  Se pienellä painettu  02.05.2010  25.08.2014  672 000 21.  Kättä päälle, nimi alle 09.05.2010  01.09.2014  637 000 22.  Tästä maailmasta  16.05.2010   08.09.2014  581 000 23.  Viivan alla  23.05.2010   15.09.2014  548 000 24.  Valkolakki  30.05.2010  22.09.2014  583 000

Kolmas tuotantokausi
 Jakso  Nimi  Ensiesitys  Katsojamäärä 25.  Uusperhe  03.04.2011  810 000 26.  Lottovoittajia  10.04.2011  772 000 27.  Tuhlaaja  24.04.2011  553 000 28.  Tiedon valta  01.05.2011  736 000 29.  Kissoja ja hiiriä   08.05.2011  699 000 30.  Kevyet mullat   15.05.2011  306 000 31.  Epäluulon alkeet  22.05.2011  527 000 32.  Helppoa elämää  29.05.2011  600 000

 Osa 30 esitettiin samaan aikaan, kun Yle TV2 esitti jääkiekon maailmanmestaruusottelun finaalin, joka keräsi lähes 2,5 miljoonaa televisiokatsojaa, millä on oletettavasti ollut vaikutusta myös Helpon elämän katsojalukuihin.

DVD-julkaisu
Sarjan ensimmäinen tuotantokausi julkaistiin DVD:llä lokakuussa 2009. Ensimmäisestä tuotantokaudesta on julkaistu myös Blu-ray -versio. Sarjan toinen kausi ilmestyi DVD:nä ja Blu-rayna 19. elokuuta 2010. Kolmas kausi julkaistiin DVD:nä ja Blu-rayna 25. elokuuta 2011. Kaikki kolme kautta sisältävä yhteisboksi julkaistiin 10. marraskuuta 2011.
NimiJulkaisupäiväLevyjen määräJaksotHelppo elämä1. kausi 22. lokakuuta 20092 (DVD) / 1 (Blu-ray)1–12Helppo elämä2. kausi 19. elokuuta 20102 (DVD) / 1 (Blu-ray)13–24Helppo elämä3. kausi 25. elokuuta 20112 (DVD) / 1 (Blu-ray)25–32Helppo elämäKaudet 1-3 10. marraskuuta 20116 (DVD) / 3 (Blu-ray)1–32

 Lähteet 

 Aiheesta muualla 



Luokka:2000-vuosikymmenen suomalaiset draamasarjat
Luokka:2010-luvun suomalaiset draamasarjat